VIRKAMIESTUOMIOISTUIMEN TOISEN JAOSTON PUHEENJOHTAJAN MÄÄRÄYS
24 päivänä toukokuuta 2007
Asia F-95/05 AJ
N
vastaan
Euroopan yhteisöjen komissio
Maksuton oikeudenkäynti
Aihe: Ensimmäisen oikeusasteen tuomioistuimen työjärjestyksen, jota virkamiestuomioistuin soveltaa Euroopan unionin virkamiestuomioistuimen
perustamisesta 2.11.2004 tehdyn neuvoston päätöksen 2004/752/EY, Euratom (EUVL L 333, s. 7) 3 artiklan 4 kohdan nojalla soveltuvin
osin virkamiestuomioistuimen työjärjestyksen voimaantuloon asti, 94 artiklan nojalla esitetty hakemus, jolla N pyytää maksutonta
oikeudenkäyntiä
Ratkaisu: N:lle myönnetään maksuton oikeudenkäynti. N:lle maksutonta oikeudenkäyntiä koskevan hakemuksen esittämispäivästä lukien aiheutuneita
oikeudenkäyntikuluja vastaava määrä, enintään 2 000 euroa, suoritetaan asianomaista avustavalle asianajajalle tositteita vastaan.
N:n edustajaksi nimetään asianajaja I. Kletzlen.
Tiivistelmä
Oikeudenkäyntimenettely – Maksutonta oikeudenkäyntiä koskeva pyyntö – Katettavat kulut
(Ensimmäisen oikeusasteen tuomioistuimen työjärjestyksen 94 ja 95 artikla; neuvoston päätöksen 2004/752 3 artiklan 4 kohta)
Ensimmäisen oikeusasteen tuomioistuimen työjärjestyksen 94 ja 95 artiklan nojalla maksuton oikeudenkäynti koskee pääsääntöisesti
vain joko samaan aikaan maksutonta oikeudenkäyntiä koskevan pyynnön esittämisen kanssa tai sen jälkeen aiheutuneista oikeudenkäyntikuluista
vastaamista. Poikkeuksellisia olosuhteita lukuun ottamatta olisi vastoin kyseisten artiklojen sanamuotoa ja tarkoitusta sekä
hyvän oikeudenkäytön periaatetta, että ennen tuota päivää aiheutuneet oikeudenkäyntikulut voitaisiin ottaa taannehtivasti
vastattaviksi maksuttomassa oikeudenkäynnissä. Ennen maksutonta oikeudenkäyntiä koskevan pyynnön esittämistä aiheutuneiden
kulujen osalta oletetaan, jollei muuta näytetä, että pyynnön esittäjä ei ole ollut tilanteessa, jossa hän ei olisi voinut
vastata niistä, ja että näin ollen yksi maksuttoman oikeudenkäynnin myöntämisen edellytyksistä ei ole täyttynyt.
(ks. 16 kohta)
Viittaukset:
Ensimmäisen oikeusasteen tuomioistuin: asia T‑49/04 AJ, Hassan v. neuvosto ja komissio, 3.4.2006 (21 kohta, ei vielä julkaistu
oikeustapauskokoelmassa) ja asia T‑318/01 AJ, Othman v. neuvosto ja komissio, 27.10.2006 (31 kohta, ei vielä julkaistu oikeustapauskokoelmassa).